בורקס

ממוזער|200px|בורקס מעוגל
בּוֹרֵקָס (בטורקית: Börek; בלאדינו: בוריקה או בוריק, כשהמילה "בוריקאס" (Burrekas) בלאדינו היא צורת הריבוי של המילה; בארמנית: բորեկ  (Boerek); בסרבית: Burek; באלבנית: Byrek; בבולגרית: Бюрек; ביוונית: Μπουρέκι (Boureki) או (Μπουρεκάκη Bourekaki, וברומנית, בצורתו המשולשת: Triunghi turcesc ("משולש טורקי")) הם מאפים ממולאים שמקורם בצפון האימפריה העות'מאנית: אסיה הקטנה והבלקן. היהודים הספרדים מטורקיה והבלקן הביאו את המאכל אל המטבח הישראלי, שם נעשה נפוץ.

המאפים הבלקניים במטבח של היהודים הספרדים בבלקן מהווים משפחה גדולה של בצקים, טעמים וצורות. למשפחה זו, פרט לבורקס השכיחים ביותר, שייכים אינצ'וסה (Inchusa), בולמה (ברבים, בולמאס – Bulemas), בואיקו (ברבים, בואיקוס – Boyikos), בויוס (Filo boyos, בטורקית: Boyoz), באניצה (בבולגרית: Баница), חנדראז'ו (בלאדינו: Handrajo, כלומר "סמרטוט"– בורקה ממולא בחצילים וירקות אחרים עם גבינה), סאלודוזאס (Saludozas), פרוז'לדה (Frojaldas), צ'וקור בורק (בטורקית: Çukur börek), קזאדס (Kezadas) או קיזידיקס (בורקה ממולא באורז וגבינה), טראוואדוס (Travados, "בורקה מתוק"), ביסקוצ'יקוס (Biskuchikos), רוסקאס (Roskas turkas, "בייגלה טורקי" או סימיט).

גם ביוון יש מסורת של הכנת מאפים דומים לבורקס, ניתן לזהותם בסיומת "-פיטה" כגון הטירופיטה והספנקופיטה, מאפים על בסיס פילו.

במסורות באזורים אחרים ידועים הצ'יבורקי (בטטרית: çiberek) ובצפון הבלקן ישנו הפירוז'ק.

סוגים
בורקס יכול להיות עשוי מסוגי בצק שונים, למשל בצק עלים, בצק פילו דק מאוד עם שמן, בצק פריך, בצק בויוס המכיל גם שמן וגם מרגרינה, בצק שטרודל, ויש כאלו המכינים אותו מבצק פילאס, הנחשב כאיכותי יותר, (למרות השם הדומה לא מדובר בבצק פילו שברבים נקרא אף הוא פילאס, אלא בבצק עלים מרודד דק מאוד שבמקור הכיל הרבה חמאה). בורקס טורקי עשוי בצק דק, רך מאוד ושמן במיוחד. הוא נאפה במגשים גדולים ונחתך למנות בשני קופיצים, לפי הזמנת הלקוח.

בורקס יכול להיות במגוון של צורות, החל במשולש, עיגול, ריבוע או מלבן, סהרון ועוד. בישראל מקובל, מטעמי כשרות, לתת צורה חיצונית מיוחדת לסוגי בורקס לפי סוג המלית. בורקס בצורת משולש ממולא בגבינה ובשאר מוצרי חלב, צורה מרובעת או אחרת תעיד על מילוי פרווה. לרוב, מילוי תפוח אדמה ייאפה בצורת מרובע.
בורקה ניתן למלא במגוון מילויים: בגבינה בולגרית, גבינת קשקבל, מוצרלה, ריקוטה, תרד, מחית תפוחי אדמה, חציל, פטריות, בצל מטוגן, גבינה רכה המעורבבת עם ביצה, וניתן גם לערב מילויים. ניתן למצוא בישראל בורקס הממולא בבשר, אבל זו כנראה המצאה ישראלית שבאה להחליף את הפסטל, או שמקורה הוא בצ'יבורקי – הגרסה הטטרית/רוסית/קווקזית לבורקס (עיגול בצק מקופל לחצי, ממולא בשר כבש ובצל או עשבי תיבול ומטוגן). ברוח החדשנות נוספו גם מילויים כמו נבטים, דלעת, גבינת שמנת, מילוי בטעם פיצה, טונה, טופו ואפילו מילויים מתוקים.

ממוזער|200px|סו בורק (Su Böreği, בורקס מים) במסעדה טורקית בתל אביב
ישנה גרסה טורקית המכונה 'סו בורק' (Su Böreği, בעברית מקובל לכנותה 'בורקס מים'), העשויה משכבות של בצק ומזכירה מעט לזניה.

שמאל|ממוזער|200px| ממולאים גבינה וחצילים
בורקס קטן נקרא בוריקיטה (ברבים בוריקיטס) (צורת הקטנה בספרדית), ופרט לגודל אין הבדל במקור בינו לבין מקבילו הגדול אולם בישראל מקובל שבורקיטס עשויים בצק פריך, לעומת הבורקס לסוגיו הרבים, העשוי בדרך כלל בצק עלים.

בורקס יוגשו לרוב יחד עם חמינדוס (ביצים קשות חומות), יוגורט או איירן (סוג של יוגורט טורקי אוורירי) ומחמצים, ולעיתים מתווספים עגבניות מרוסקות, טחינה, סחוג (או כל דבר חריף אחר) וזיתים (יוגש עם כל התוספות האמורות או חלקן בתמהילים שונים).

נזקי בריאות
הבורקס נחשבים בעלי תכולה גבוהה מאוד של שומן טרנס אשר נמצא בבצק עצמו. אכילת שומן טרנס בכמות גבוהה מגבירה את הסיכוי למחלת לב כלילית.

במאפיות יוקרתיות ובהכנה ביתית לרוב משלבים חמאה בבצק, לחמאה ערכים תזונתיים בריאים יותר משל שומן צמחי מוקשה, ולעתים משתמשים בשמן נוזלי שאינו רווי כלל.

 בתרבות 
סרטי קולנוע ישראליים עממיים מכונים "סרטי בורקס".

ראו גם
בוריק
בויוס
בולמאס
ספנקופיטה
 סמבוסק
 סמוסה
 חצ'פורי
 קנישעס

לקריאה נוספת

קישורים חיצוניים

 בורקס תפוחי אדמה וגבינות, באתר "גויבה"


 מתכוני בורקס גבינה ביתיים, באתר פודיזגוד, 25 בפברואר 2017






הערות שוליים

קטגוריה:מאפי בצק עלים
קטגוריה:ממולאים
קטגוריה:המטבח הבלקני
קטגוריה:המטבח הלובי
קטגוריה:המטבח היהודי ספרדי
קטגוריה:מתאבנים
קטגוריה:מאכלי גבינה
קטגוריה:המטבח המזרח-תיכוני
קטגוריה:המטבח האלבני
קטגוריה:ישראל: אוכל רחוב
קטגוריה:מאפים ממולאים